Smernica Komisie 98/89/ES
z 20. novembra 1998,
ktorou sa prispôsobuje technickému pokroku smernica Rady 74/152/EHS o aproximácii právnych predpisov členských štátov o maximálnej konštrukčnej rýchlosti a nákladných plošinách pre kolesové poľnohospodárske alebo lesné traktory
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 74/150/EHS zo 4. marca 1974 o aproximácii právnych predpisov členských štátov o typovom schválení kolesových poľnohospodárskych alebo lesných traktorov [1], naposledy zmenenú a doplnenú smernicou Európskeho parlamentu a Rady 97/54/ES [2], najmä na jej článok 13,
so zreteľom na smernicu Rady 74/152/EHS zo 4. marca 1974 o aproximácii právnych predpisov členských štátov o maximálnej konštrukčnej rýchlosti a nákladných plošinách pre kolesové poľnohospodárske alebo lesné traktory [3], naposledy zmenenú a doplnenú smernicou 97/54/ES, najmä na jej článok 5,
keďže, vzhľadom na zvýšenie maximálnej konštrukčnej rýchlosti na 40 km/h a na najmodernejší vývoj techniky, je teraz vhodné prispôsobiť požiadavky týkajúce sa tolerancie v meraní rýchlosti uvedené v bode 1.5 prílohy k smernici 74/152/EHS;
keďže opatrenia uvedené v tejto smernici sú v súlade so stanoviskom Výboru pre prispôsobovanie technickému pokroku ustanovenému smernicou 74/150/EHS,
PRIJALA TÚTO SMERNICU:
Článok 1
Bod 1.5 prílohy k smernici 74/152/EHS sa mení a dopĺňa takto: "že nameraná rýchlosť presiahne hodnotu maximálnej konštrukčnej rýchlosti o 3 km/h."
Článok 2
1. Od 1. januára 2000 členské štáty nesmú:
- odmietnuť, pokiaľ ide o typ traktora, udeliť ES typové schválenie, odmietnuť vydať doklad podľa článku 10 ods. 1, posledná zarážka smernice 74/150/EHS, alebo odmietnuť udeliť národné typové schválenie, alebo
- zakázať uvedenie traktorov do prevádzky,
ak tieto traktory spĺňajú požiadavky smernice 74/152/EHS v znení tejto smernice.
2. Od 1. októbra 2004 členské štáty:
- nesmú ďalej vydávať doklad podľa článku 10 ods. 1, posledná zarážka, smernice 74/150/EHS pre typ traktora, ktorý nespĺňa požiadavky smernice 74/152/EHS v znení tejto smernice,
- môžu odmietnuť udeliť národné typové schválenie, pokiaľ ide o typ traktora, ktorý nespĺňa požiadavky smernice 74/152/EHS v znení tejto smernice.
Článok 3
1. Členské štáty najneskôr do 31. decembra 1999 prijmú zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Keď členské štáty prijmú tieto ustanovenia, uvedú priamo v nich alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 20. novembra 1998